32005R1177
L 189/26
JURNALUL OFÍCIAL AL UNIUNII EUROPENE
REGULAMENTUL (CE) NR. 1177/2005 AL COMISIEI
din 20 iulie 2005
de modificare a Regulamentului (CE) nr. 1238/95 de stabilire a normelor de aplicare a Regulamentului (CE) nr. 2100/94 al Consiliului în ceea ce privește taxele datorate Oficiului Comunitar al Soiurilor de Plante
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 2100/94 al Consiliului din 27 iulie 1994 de instituire a unui regim de protecție comunitară a soiurilor de plante (1), în special articolul 113,
după consultarea Consiliului de administrație,
întrucât:
(1)
Regulamentul (CE) nr. 1238/95 al Comisiei din 31 mai 1995 de stabilire a normelor de aplicare a Regulamentului (CE) nr. 2100/94 al Consiliului în ceea ce privește taxele datorate Oficiului comunitar al soiurilor de plante (2) stabilește taxele percepute de Oficiul comunitar al soiurilor de plante (denumit în continuare „Oficiul”) și valoarea acestora.
(2)
Trebuie să se prevadă că, până la sfârșitul anului 2005, rezerva financiară a Oficiului va depăși suma necesară pentru a garanta continuitatea operațiunilor sale. De aceea nu ar trebui să se mărească, astfel cum prevede Regulamentul (CE) nr. 1238/95, taxa anuală care se plătește Oficiului de către titularii protecției comunitare a soiurilor de plante pentru 2006 și 2007 și nici taxele referitoare la examinările tehnice din 2006.
(3)
Este oportun să se modifice dispoziția Regulamentului (CE) nr. 1238/95 în ceea ce privește taxele pentru eliberarea copiilor, cu scopul de a se lua în considerare modificarea Regulamentului (CE) nr. 1239/95 al Comisiei din 31 mai 1995 de stabilire a normelor de aplicare a Regulamentului (CE) nr. 2100/94 al Consiliului privind procedura față de Oficiul comunitar al soiurilor de plante (3), introdusă de Regulamentul (CE) nr. 1002/2005.
(4)
Prin urmare, este oportun să se modifice Regulamentul (CE) nr. 1238/95 în consecință.
(5)
Măsurile prevăzute de prezentul regulament sunt conforme cu avizul Comitetului permanent de protecție comunitară a soiurilor de plante,
ADOPTĂ PREZENTUL REGULAMENT:
Articolul 1
Regulamentul (CE) nr. 1238/95 se modifică după cum urmează:
1.
la articolul 9, alineatul (1) se înlocuiește cu următorul text:
„(1) Oficiul percepe de la orice titular al protecției comunitare a soiurilor de plante, denumit în continuare «titular», o taxă a cărei valoare este egală, pentru fiecare an de protecție (taxă anuală), cu 300 EUR pentru anii 2003-2007 și cu 435 EUR pentru 2008 și anii următori.”;
2.
la articolul 12 alineatul (1), litera (b) se înlocuiește cu următorul text:
„(b)
taxele pentru eliberarea de documente și”;
3.
la anexa I, tabelul se modifică după cum urmează:
(a)
titlul de la coloana a doua se înlocuiește cu următorul text:
„Taxă pentru anii 2003-2006”;
(b)
titlul de la coloana a treia se înlocuiește cu următorul text:
„Taxă pentru anii 2007 și următorii”.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 iulie 2005.